Analýza súčasného stavu informačno-technologického,  komunikačného a personálneho zabezpečenia odborov sociálnych vecí okresných  úradov 
a návrh postupu ďalšieho riešenia

Práca odborov sociálnych vecí okresných úradov (OSV OÚ) v poslednom období upútava aj pozornosť verejnosti v dôsledku značného objemu prostriedkov vyplácaných najmä prostredníctvom dávky sociálnej pomoci. Za posledných 5 rokov nadväzne na vývoj nezamestnanosti vzrástol napr. počet poberateľov dávky sociálnej pomoci o 93% a objem vyplatených prostriedkov o takmer 150%. V dôsledku enormného nárastu počtov poberateľov a objemov vyplácaných finančných prostriedkov na príslušnú dávku (v r. 2001 sa na dávku sociálnej pomoci vyplatilo 11,4 mld. Sk), jeden „dávkový“ zamestnanec zúraduje v priemere mesačne dávky sociálnej pomoci pre zhruba 256 poberateľov v hodnote okolo 435 tis. Sk.  Vzhľadom na to, že naznačený stav sa v dohľadnom čase zásadne nezmení, jednou z ciest k dosiahnutiu vyššej efektívnosti pri vyplácaní dávky sociálnej pomoci je dôslednejšia informatizácia týchto agend na OSV OÚ.

V súlade s bodom C.4. uznesenia vlády SR č. 821/2001 bola za spolupráce sekcie verejnej správy Ministerstva vnútra SR, Ministerstva práce, sociálnych vecí a rodiny SR a odborov sociálnych vecí krajských úradov spracovaná analýza súčasného stavu informačno-technologického, komunikačného a personálneho zabezpečenia OSV OÚ. Hlavným podnetom pre spracovanie predmetného materiálu je poskytnutie pádnych argumentov o pretrvávajúcej disproporcii medzi obrovským rastom objemov agend a neadekvátnym vytváraním podmienok pre ich výkon hlavne v oblasti informačných a komunikačných technológií, ale aj v oblasti personálneho zabezpečenia výkonu týchto agend.   

Cieľom spracovaného materiálu je poskytnutie objektivizovaných argumentov pre zdôvodnenie potreby adekvátnej informatizácie výkonu agend odborov sociálnych vecí, čo môže prispieť aj k efektívnejšiemu výkonu týchto agend. Od nového informačného systému sa totiž očakáva aj jeho prispenie k zabezpečeniu adresnosti, dôslednej kontroly a účelnosti poskytovania dávok štátnej sociálnej podpory a sociálnej pomoci na priamu finančnú podporu rodín s deťmi a jednotlivcov.   

Potreba vypracovania a zavedenia nového informačného systému sa stáva osobitne naliehavou z dôvodu neúnosnej preťaženosti a  informačno–technologickej zastaranosti prevádzkovaného aplikačného programového vybavenia „Dávky sociálnej pomoci“  (ďalej len APV DSP) na OSV OÚ, KÚ a MPSVR SR, ktoré popri agende sociálnej pomoci postupne preberá do svojej činnosti aj agendu štátnych sociálnych dávok, ktorá je v súčasnosti z rozhodujúcej časti vybavovaná prostredníctvom zamestnávateľov a Sociálnou poisťovňou. Zvýšené nároky na informačný systém vyvolá účinnosť už schváleného Zákona o rodičovskom príspevku a Zákona o prídavku na dieťa a o príspevku k prídavku na dieťa a hlavne prechod vyplácania týchto štátnych dávok od zamestnávateľov a zo Sociálnej poisťovne na OSV OÚ od 1.7.2003 a rodičovského príspevku od 1.11.2002. Cieľom je preto vytvorenie integrovaného informačného systému, ktorý bude komplexne podporovať vyplácanie dávok štátnej sociálnej podpory a sociálnej pomoci na jednom mieste, pričom bude zohľadňovať nielen aktuálny legislatívny stav, ale bude pripravený operatívne reagovať aj na legislatívne zmeny, predpokladané v blízkej budúcnosti.

Uvažovaný nový informačný systém pre výkon agend dávok štátnej sociálnej podpory a sociálnej pomoci, postavený na perspektívnej informačnej architektúre, predpokladá vhodnú symbiózu medzi perspektívnym technickým a systémovým prostredím, vhodným, užívateľovi prijateľným aplikačným softvérovým produktom, dobre organizačne a komunikačne zabezpečeným prepojením jednotlivých pracovísk a kvalifikovaným personálnym vybavením správy a prevádzky celého informačného systému. Uvedený predpoklad má trvalú platnosť bez ohľadu na organizačné usporiadanie výkonu agend dávok štátnej sociálnej podpory a sociálnej pomoci v budúcnosti. S tým všetkým sú ale spojené aj primerané finančné nároky.

V záujme hľadania možností efektívneho vynakladania finančných prostriedkov na informatizáciu „dávkových“ agend OSV OÚ, sú aktivity MPSVR SR koordinované s aktivitami MV SR, ktoré vystupuje v pozícii koordinátora informatizácie agend v podmienkach miestnej štátnej správy. Hlavná pozornosť je venovaná využívaniu už existujúcich hardvérových komponentov (servery a PC), ako aj rovnakých operačných systémov a jednotných databázových platforiem pre viaceré softvérové aplikácie, prevádzkované na terajších okresných úradoch. Na úrovni štátnych tajomníkov bola medzi oboma ministerstvami podpísaná dohoda o spolupráci pri vývoji, úvodnom (pilotnom) testovaní, celoplošnom nasadzovaní a prevádzkovaní APV ISOP na OSV OÚ a KÚ.

Aplikačné programové vybavenie 

Na podporu agend vyplácania dávok štátnej sociálnej podpory a sociálnej pomoci sa od roku 1994  na všetkých odboroch sociálnych vecí okresných a krajských úradov používa už spomenuté APV DSP. Uvedené APV je založené na file/server architektúre s DBF súborovým systémom a klientským operačným systémom MS DOS.
 
Rozširovaním programu o spracovanie nových dávok, ako aj nárastom počtu poberateľov dávok na odboroch sociálnych vecí narastá aj objem spracovávaných údajov v databázach systému, čím sa enormne znižuje rýchlosť spracovania a je ohrozená bezpečnosť a integrita údajov.  Schválením zákonov o rodičovskom príspevku a prídavku na dieťa a po presune výkonu agend týchto príspevkov od zamestnávateľov a Sociálnej poisťovne na odbory sociálnych vecí dôjde k násobným rozširovaním databáz prevádzkovaného systému. Na kapacitné a bezpečnostné limity prevádzkovanej aplikácie upozorňuje už dlhodobejšie aj jej autor IVES Košice. Existuje reálna hrozba preťaženia existujúceho systému. 

Hlavným obmedzujúcim faktorom rozširovania súčasného APV DSP je samotná architektúra systému, ktorá je vhodná pre menšie až stredné  databázové systémy. Súčasný systém sociálnych dávok s mesačným spracovaním dávok pre cca 700 000 poberateľov dávok (viac ako  2 násobný nárast počtu poberateľov oproti roku 1994, keď bolo APV DSP zavedené do prevádzky) predstavuje aj vzhľadom na údaje spoločne posudzovaných osôb pre vznik nároku na dávku skôr systém veľký, pre ktorý je aj vzhľadom na zabezpečenie integrity  a ochrany údajov vhodnejšie použitie štandardných SQL databázových systémov.

Ďalším dôležitým obmedzením prevádzkovaného APV DSP je z hľadiska perspektívy zastaralé technické vybavenie značnej časti koncových užívateľov a limitované možností jeho centrálnej správy. 

Projekt na vývoj, uvádzacie otestovanie a postupné plošné nasadenie nového aplikačného programového vybavenia na podporu agend vyplácania dávok štátnej sociálnej podpory a pomoci v architektúre klient / server (APV ISOP) je jedným z parciálnych projektov, ktoré sú obsiahnuté v materiáli Stratégia informatizácie MPSVR SR a rezortu, ktorý bol prerokovaný dňa 22.6.2001 aj v Rade vlády SR pre informatiku. 

V súlade so zákonom  261/1995 Z.z. o štátnom informačnom systéme  uzatvorilo MPSVR SR 30. 8. 2001 v rozsahu svojej pôsobnosti zmluvu o dielo č. ZMP180601 s firmou Softec, s. r. o. na riešenie Projektu APV ISOP. Cieľom uvedenej aktivity je nadviazať na už v rokoch 1998-1999 v rámci projektu Phare spracovanú prototypovú verziu Informačného systému štátnej sociálnej podpory, zabezpečiť jej dopracovanie do komplexného systému podporujúceho štátnu sociálnu podporu i sociálnu pomoc a následné plošné nasadenie nového systému k termínu 1. 7. 2003.

V rámci 1. etapy riešenia Projektu APV ISOP bol vypracovaný  Návrh projektu s rámcovou špecifikáciou systému, vyhodnotením piatich alternatívnych možností softvérovej architektúry, návrhom technickej architektúry a harmonogramom riešenia projektu. Z celkového počtu 15 etáp projektu, naplánovaných do polovice roka 2003, bolo zatiaľ podľa platného harmonogramu realizovaných 5. V súčasnosti prebieha verejné obstarávanie potrebných technických komponentov pre vybrané testovacie pracoviská a uzavretie dohody s MV SR o využití databázových serverov a licencií databázovej platformy na OÚ a KÚ (obstaraných MV SR pre IS REGOB) pre účely úvodného testovania APV ISOP.  

Po ukončení analytických a projekčných etáp pre okresnú, krajskú a centrálnu úroveň, po návrhu konverzie údajov zo súčasného do uvažovaného nového informačného systému a po programovej realizácii a dôkladnom otestovaní vyvinutého APV ISOP na vybraných piatich uvádzacích pracoviskách, sa s  celoplošným nasadením systému počíta v roku 2003. To však predpokladá vybavenie jednotlivých pracovísk odporúčanými technickými komponentmi (servery a PC), ale aj licenciami na nevyhnutný systémový a databázový softvér. 

Z účelovo vyčlenených finančných prostriedkov v štátnom rozpočte v roku 2000 na informačno-technické zabezpečenie príspevku na bývanie nebola vtedy dočerpaná čiastka 24,017 mil. Sk. Na túto čiastku bola Ministerstvom financií SR povolená výnimka z časového použitia týchto prostriedkov v roku 2001 na Projekt APV ISOP. Vzhľadom na skutočnosť, že zmluva o dielo na úpravu APV ISOP bola s riešiteľom podpísaná až 30. 8. 2001, v roku 2001 bolo možné čerpanie týchto prostriedkov len vo výške 6 198 947,- Sk. V priebehu riešenia APV ISOP došlo k úprave jeho časového harmonogramu v dôsledku komplikácií okolo výberu databázovej platformy pre APV ISOP, a preto bude možné do 30. 6. 2002 vyčerpať len prostriedky v sume 7 422 170,70 Sk. Zostávajúce účelové finančné prostriedky z čiastky 24,017 mil. Sk, ako aj čiastka 29,985 mil. Sk, rozpočtovaná na vývoj APV ISOP v roku 2002, budú účelovo viazané na ďalšie etapy riešenia daného projektu.  

MPSVR SR bude presadzovať vyčlenenie potrebných finančných prostriedkov (kapitálové a bežné výdavky) zo štátneho rozpočtu na plošné nasadenie a prevádzkovanie nového informačného systému APV ISOP, založeného na perspektívnych informačných a komunikačných technológiách, za účelom čoho je navrhnutý do programového rozpočtu MPSVR SR na rok 2003 podprogram Dobudovanie jedného výplatného miesta pre dávky štátnej sociálnej podpory. Z predbežnej kalkulácie vychádza potreba cca 310 mil. Sk. V rámci rozpočtového programu Štátne dávky pre rodinu bude potrebné vytvoriť všetky finančné, technické, organizačné a personálne predpoklady tak, aby sa zabezpečilo postupné plošné nasadenie nového informačného systému APV ISOP najneskôr k termínu 1. 7. 2003.

Technické vybavenie 

Prehľadná informácia o technickom a komunikačnom vybavení odborov sociálnych vecí okresných úradov bola  spracovaná v spolupráci s MV SR a prednostami krajských úradov,  vedúcimi odborov sociálnych vecí a informatikmi. Na základe  podkladov získaných z okresných a krajských úradov o stave informačno-technologického a komunikačného zabezpečenia bol spracovaný prehľad, ktorý je uvedený v Prílohe 2. 

Servery

Odbory sociálnych vecí okresných úradov nie sú vybavené vlastnými aplikačnými servermi. Na prevádzku  programovej aplikácie pre dávky sociálnej pomoci a štátnej sociálnej podpory využívajú spoločné servery úradu s operačným systémom Novel NetWare. 

Vzhľadom na to, že na terajších serveroch sú a budú aj naďalej prevádzkované ďalšie aplikácie úradu, nie je možné pri nasadení nového APV ISOP uvažovať s využitím týchto serverov. Pre nasadenie novej aplikácie je v Návrhu Projektu APV ISOP, verzia 2.0 (zoponovaný 23. 10. 2001), definovaná potreba vlastných serverov pre danú aplikáciu pre odbory sociálnych vecí v intenciách navrhovanej technickej špecifikácie. 

Pracovné stanice 

Na odboroch sociálnych vecí okresných úradov je v rámci agend sociálnej pomoci a podpory v súčasnosti využívaných  cca 2 148 počítačov (pozri Prílohu 2).

Z uvedeného počtu je:
•	10% (224 ks) počítačov typu 286 alebo 386 (2% počítače typu 286 a 8% je typu 386) , ktoré nie sú na spracovanie výplat dávok vhodné z technického hľadiska (operačná pamäť nižšia ako 4MB a procesor nemôže pracovať v chránenom režime),
•	46% (978 ks) počítačov typu 486, ktoré sú v prevažnej väčšine vybavené 4MB RAM pamäte, avšak nie sú vybavené pevným diskom. Tie pracovné stanice, ktoré tento disk majú sú spravidla menšej kapacity než 1GB, čo v súčasnosti pre spracovanie agendy takéhoto rozsahu nepostačuje. 

•	44% (946 ks) počítačov typu Pentium, z ktorých je podľa požiadavky MV SR potrebných 185 počítačov presunúť na oddelenia matrík, keďže tieto PC, ktoré boli pôvodne zakúpené pre register obyvateľstva, boli OSV len prechodne zapožičané.

Pri plne automatizovanej a rozširujúcej sa  agende DSP začínajú byť PC nižšieho radu ako Pentium nepostačujúce (naviac ich 44%-ný podiel z celkového počtu 2 148 PC na OSV okresných úradov nedosahuje ani priemerný podiel takýchto PC na okresných a krajských úradoch, ktorý podľa Správy o činnosti krajských a okresných úradov za rok 2001 predstavuje 63% z celkového počtu 3 936  PC  na okresných a krajských úradoch).

Z regionálneho hľadiska je 2148 pracovných staníc na OSV rozložených  (v %) nasledovne:
| SR | BA | TT | TN | NR | ZA | BB | PO | KE
PC spolu | 100,0 | 10,0 | 8,8 | 11,9 | 12,7 | 11,9 | 13,8 | 14,4 | 16,5
Pentium | 100,0 | 11,5 | 9,3 | 14,1 | 11,5 | 11,4 | 13,8 | 13,8 | 14,5
Štrukt. poč. poberateľov dávok | 100,0 | 4,7 | 9,3 | 9,6 | 15,3 | 11,4 | 14,0 | 16,9 | 18,7

Z čísel vo vyššie uvedenej tabuľke možno odvodiť:
•	Značnú poddimenzovanosť vybavenia OSV pracovnými stanicami vzhľadom na počet vybavovaných sociálnych dávok najmä v Nitrianskom, Prešovskom a Košickom kraji,
•	Nepriaznivú tendenciu vybavovania OSV v jednotlivých regiónoch výkonnejšími PC. Zlá situácia je v tomto smere opäť v Nitrianskom, Prešovskom a Košickom kraji.  

Z dôvodu pretrvávania kompetenčných nejasností pri rozpočtovaní finančných prostriedkov a samotnom informačno-technologickom vybavovaní OSV OÚ v rámci miestnej štátnej správy, vznikli okrem nevyhovujúcej štruktúry počítačov aj regionálne disproporcie v ich vybavenosti čo do počtu aj kvality počítačov. 

V záujme funkčného informačno-technologického zabezpečenia výkonu „dávkových“ agend na OSV OÚ vyvíja MPSVR SR nad rámec svojich kompetencií úsilie smerom ku gestorovaniu činností, spojených s analýzou súčasného stavu informačno-technologického a personálneho vybavenia OSV OÚ, so zdôvodnením rozpočtovania potrebných finančných prostriedkov a zamestnancov, ale aj so zabezpečením všetkých ďalších činností, súvisiacich s vývojom, nasadením, prevádzkovaním a správou príslušného celoštátneho informačného systému.

Z hľadiska perspektívneho zámeru plošne nasadiť nový IS APV ISOP je potrebné, hlavne z dôvodu vytvorenia predpokladov pre jeho centrálnu správu, uvažovať so zabezpečením koncových užívateľov výkonnými pracovnými stanicami typu Pentium.

Komunikačné zabezpečenie 
 
APV DSP priamo nevyužíva služby siete VSNET, ktorá je virtuálnou privátnou sieťou postavenou nad komunikačnou štruktúrou tsk.net prevádzkovanou firmou Telenor. Využíva sa však služba elektronická pošta pre prenosy štatistických údajov medzi okresnými a krajskými úradmi, MPSVR SR a FTP prenosy údajov. Do siete nie sú pripojené odbory sociálnych vecí okresných úradov Bratislava II,  Šala, Kysucké nové mesto, Revúca a Košice - okolie, ako aj všetky detašované pracoviská (pozri Prílohu 2). Väčšina detašovaných pracovísk nie je na príslušný okresný úrad pripojená ani cez komutovanú linku. 

Vzhľadom na potrebu využívania elektronickej pošty pre prenosy štatistických údajov medzi okresnými a krajskými úradmi a MPSVR SR a FTP prenosov údajov z IVES Košice, je potrebné pripojiť do siete doposiaľ  nepripojené odbory sociálnych vecí okresných úradov a MPSVR SR.

Pre nekonfliktnú prevádzku odborov sociálnych vecí, ktoré majú detašované pracoviská, je potrebné každé detašované pracovisko pripojiť na OSV príslušného  OÚ aspoň pripojením cez  komutovanú linku. 

Personálne  zabezpečenie 

Skutočnosť, že OSV OÚ s veľkým prepadom občanov do hmotnej núdze, s následným enormným nárastom žiadateľov o poskytnutie dávky sociálnej pomoci neboli dostatočne posilnené zamestnancami ani potrebným technickým vybavením, sa prejavila v značných regionálnych disproporciách v personálnom a technickom vybavení jednotlivých OSV. V konečnom dôsledku to spôsobuje negatívne dosahy na každodenný výkon a kvalitu rozhodovacích činností na OSV. Zamestnanci nie sú schopní vykonávať terénnu sociálnu prácu aj v dôsledku preťaženosti operatívnym výkonom agendy, nezabezpečujú v potrebnom rozsahu kontrolu účelného využívania dávky, prípadne kontrolu jej zneužívania a pod.

V mesiaci september 2001, ako vyplýva z údajov Prílohy 3, republikový priemer počtu poberateľov dávok na jedného zamestnanca odboru sociálnych vecí predstavoval v priemere 322 poberateľov, pričom v okrese Bratislava I tento ukazovateľ dosiahol hodnotu 181, v Bratislave II počet 288 poberateľov, avšak napr. v okresoch Levice a Krupina okolo 480, v okrese Šaľa  500, v okrese Bánovce nad Bebravou 561 a v okrese Košice III až 585 osôb.
Na najpracnejšej agende odboru sociálnych vecí na oddelení dávky sociálnej pomoci predstavuje republikový priemer 270 poberateľov na jedného dávkového pracovníka tohto oddelenia. Z regionálneho hľadiska nad celoslovenskou úrovňou v počte poberateľov DSP na jedného zamestnanca sú Nitriansky a Košický kraj. Ešte výraznejšiu diferenciáciu pri tomto ukazovateli možno zistiť na okresnej úrovni. Kým napr. v okrese Bratislava I pripadá na jedného zamestnanca oddelenia DSP 117 poberateľov,  v okrese B. Štiavnica 130 poberateľov a v okrese Krupina 439 poberateľov, v okrese Gelnica 197 poberateľov DSP a v okrese Košice III dokonca až 716 poberateľov DSP  na jedného zamestnanca. 

Na oddelení  peňažných príspevkov na kompenzáciu ťažkého zdravotného postihnutia pripadá v rámci celého Slovenska v priemere 559 poberateľov na jedného  dávkového zamestnanca. Mierne nadpriemerné počty poberateľov zaznamenávame v Trenčianskom, potom v Prešovskom a Košickom kraji. Výraznejšie nad celoslovenským priemerom je Nitrianský kraj. Podľa zrealizovaných prepočtov pri výkone tejto agendy zaznamenávame obrovské regionálne rozdiely. Relatívne najlepšie sú v tomto smere napr. okresy V. Krtíš so 165 a Levoča s 202 poberateľmi na jedného zamestnanca oddelenia peňažných príspevkov na kompenzáciu zdravotne ťažko postihnutých. Najhoršie sú pri výkone tejto agendy personálne vybavené také okresy, ako Zvolen, Púchov, N. Zámky a Bánovce nad Bebravou, kde počet poberateľov na jedného zamestnanca presahuje 1500 osôb. 

Republikový priemer počtu poberateľov dávok štátnej sociálnej podpory dosiahol počet 358 poberateľov na jedného zamestnanca oddelenia štátnej sociálnej podpory. V porovnaní s celoslovenským priemerom je v tomto smere horšia situácia v Nitrianskom, Banskobystrickom, v Prešovskom a Košickom kraji.  Najpriaznivejšiu situáciu v tomto smere zaznamenávame v okrese Bratislava I so 129 poberateľmi na jedného zamestnanca a najhoršiu v okresoch Turčianske Teplice (523), Trebišov (586), Bánovce nad Bebravou (682), Rimavská Sobota (688) a Žarnovica (702). 
	
Z uskutočnenej analýzy vyplýva značná diferencovanosť okresov pokiaľ ide o personálne zabezpečenie jednotlivých dávkových agend, vykonávaných na odboroch sociálnych vecí. V záujme dosiahnutia relatívnej porovnateľnosti potreby zamestnancov pre jednotlivé OSV možno postupovať rôznymi spôsobmi.

Tým jednoduchším spôsobom je zvolenie za základ porovnávania celoslovenský priemer 322 obsluhovaných poberateľov, bez rozlišovania druhu poskytovanej sociálnej dávky. Použitím tejto metodiky dospejeme k vyčísleniu celkovej potreby 2385 dávkových zamestnancov pre OSV OÚ. V súčasnosti to predstavuje čistú potrebu 201 zamestnancov (potreba 295 zamestnancov pre 5 personálne poddimenzovaných krajov kontra personálna „predimenzovanosť“ troch krajov o 94 zamestnancov). 

Uvažovať možno aj s náročnejšou metodikou, pri ktorej sa zohľadní aj náročnosť výkonu zabezpečovania jednotlivých dávok. Podľa odporúčania riešiteľskej skupiny pre súčasne prevádzkovanú aplikáciu DSP, ktoré vychádza zo zváženia prácnosti jednotlivých agend odboru sociálnych vecí, cieľovým stavom by malo byť, aby na jedného zamestnanca oddelenia dávky sociálnej pomoci nepripadlo viac ako 150 poberateľov DSP mesačne, na pracovníka peňažných príspevkov na kompenzáciu ťažko zdravotne postihnutých najviac 250 poberateľov  a na pracovníka oddelenia štátnej sociálnej podpory cca 350 poberateľov mesačne. Splnenie daného odporúčania by pri súčasných počtoch poberateľov jednotlivých sociálnych dávok a nezmenenom rozsahu agend predstavovalo nárok na celkové zvýšenie počtu zamestnancov OSV v rámci Slovenska až o vyše 1300 osôb. Ani uvedené zvýšenie počtu zamestnancov nie je dostatočné na zabezpečenie dosiahnutia optimálneho stavu personálneho zabezpečenia jednotlivých „dávkových“ agend na OSV.  

Objektívny nárok na zvýšenie počtu zamestnancov pre výkon jednotlivých agend  na OSV je očakávaný schválením nových legislatívnych noriem v oblasti sociálnych dávok. V súvislosti so schválením zákona o rodičovskom príspevku a  zákona o prídavku na dieťa a o príspevku k prídavku na dieťa v NR SR 16. 5. 2002, bolo odsúhlasené aj presunutie výkonu agendy týchto dávok na OSV. Z toho dôvodu je nutné zvýšenie limitu zamestnancov OSV OÚ v roku 2002 a v roku 2003. Od 1. októbra 2002 o 300 zamestnancov, od 1. apríla 2003 o 268 zamestnancov a od 1. júla 2003 o ďalších 300 zamestnancov. Ide teda o postupné zvýšenie počtu zamestnancov do 1. júla 2003 o 868 zamestnancov, s čím nutne súvisí aj ich primerané vybavenie informačno-technologickými a komunikačnými komponentmi. 

V prípade dávky sociálnej pomoci sa neuvažuje s takými legislatívnymi normami, ktoré by zakladali nárok na nových zamestnancov, avšak vzhľadom k očakávanému pretrvávaniu súčasných počtov poberateľov sociálnej dávky z titulu hmotnej núdze aj v najbližších rokoch, bude potrebné personálnej riešiť aspoň najkritickejšie okresy.

S počtom „dávkových“ zamestnancov na odbore sociálnych vecí úzko súvisí aj ich vybavenie pracovnými stanicami. Každý „dávkový“ zamestnanec by mal mať postupne pridelený počítač typu Pentium v konfigurácii zodpovedajúcej prevádzkovanému aplikačnému programovému vybaveniu a množstvu spracovávaných údajov.

V oblasti správy súčasného APV DSP majú nezastupiteľnú úlohu vecní a technickí správcovia aplikácie, resp. hlavní metodici a správcovia príslušnej oblasti informačného systému. Vecný správca (hlavný metodik) by mal byť zamestnancom odboru sociálnych vecí. V organizačnej štruktúre by mal spadať pod vedúceho OSV vzhľadom na to, že zabezpečuje správcovstvo aplikácie pre všetky oddelenia OSV. Uvedená požiadavka sa stane nevyhnutnosťou v prípade plošného nasadenia nového APV ISOP.

Pokiaľ ide o funkciu technického správcu (správcu IS), v súčasnosti je suplovaný informatikom okresného úradu. Po predpokladanom plošnom nasadení nového APV ISOP sa, vzhľadom na jeho vyššiu informačno-technologickú úroveň, na akej je prevádzkované terajšie APV DSP, zvýšia nároky na funkciu technického správcu. To si pravdepodobne vyžiada vyčlenenie správcu IS špeciálne pre APV ISOP. Ďalším riešením je budovanie systému APV ISOP na filozofii centrálnej správy prostredníctvom špeciálneho softvéru.

V súvislosti s postupným nástupom nových zamestnancov na výkon agend na OSV v súlade s uzneseniami vlády SR č. 83/2002, bod B.1. a č. 84/2002, bod B.1. bude potrebné v priebehu roku 2003 prehodnotiť ďalšiu potrebu „dávkových“ zamestnancov na OSV OÚ.

Odhadované finančné nároky na plošné nasadenie APV  ISOP

Predbežne odhadovaná potreba obstarania okolo 2100 výkonných PC pre výkon „dávkových“ agend OSV (vychádza z úvahy o dovybavení terajších cca 1240 koncových užívateľov výkonnými pracovnými stanicami typu Pentium a vybavení nových už schválených 868 zamestnancov pre OSV). Len s touto operáciou sú spojené finančné nároky na štátny rozpočet vo výške okolo 150 mil. Sk. Uvedená čiastka je odhadovaná na obstaranie pracovných staníc s technickými parametrami, ktoré podľa Návrhu projektu APV ISOP vyžaduje nasadenie vyvíjanej softvérovej aplikácie. Na OSV je v súčasnosti v priemere za celé Slovensko len 44% výkonnejších PC typu Pentium. Sú však aj OSV OÚ, na ktorých vyhovuje požadovaným kritériám len pätina z PC, ktoré sú používané na výkon „dávkových“ agend prostredníctvom DOS-ovskej verzie terajšieho APV DSP.  

V súlade s navrhnutou a schválenou informačno-technologickou architektúrou pre APV ISOP, je uvažované na úrovni okresného úradu s používaním databázového a aplikačného, resp. terminálového servera. S uvedenou filozofiou sa stotožnila aj firma DITEC, zmluvný riešiteľ softvérovej aplikácie pre IS REGOB. Finančné nároky, spojené s obstaraním potrebných servrov, sú odhadované na čiastku okolo 40 mil. Sk, na základný operačný systém je odhadovaná potreba cca 30 mil. Sk a na licencie pre databázový systém zhruba 60 mil. Sk.

Pri príprave podmienok pre plošné nasadenie APV ISOP na MPSVR SR, OSV KÚ, OÚ a ich detašované pracoviská je potrebné pamätať aj na rozpočtovanie bežných výdavkov na zabezpečenie údržby aplikácie a prevádzky nového informačného systému. Celkové ročné náklady na prevádzku APV ISOP sú odhadované na 20-25 mil. Sk. Táto čiastka je odhadnutá v súlade s navrhnutou technickou a softvérovou architektúrou.

V prípade nedoriešenia nejasného vzťahu medzi WAN sieťami GOVNET a VS-NET, bude potrebné ďalej uvažovať s rozpočtovými prostriedkami aj na komunikačné zabezpečenie nového informačného systému ISOP (cca 10 mil. Sk – zrealizovanie prepojenia GOVNET a VS-NET, prenájom za VS-NET, samotná správa siete a pod.).

Z regionálneho hľadiska je možné finančné nároky (v mil. Sk) na potrebné komponenty pre plošné nasadenie nového systému APV ISOP na všetkých úrovniach (v súlade s Návrhom projektu APV ISOP, časť 12) pre rok 2003 rozvrhnúť nasledovne:

PC

Servery

Základný
operačný systém

RDBMS+ nástr. na vytváranie MIS

Vývoj APV

Spolu

SR | 147 | 36,5 | 29,9 | 65 | 4 | 282,4
BA | 4,5 | 2,8 | 1,5 | 3 | 0 | 11,8
TT | 14,5 | 3,2 | 2,7 | 5,9 | 0 | 26,3
TN | 9,5 | 4 | 3 | 6,1 | 0 | 22,6
NR | 24,5 | 3,2 | 4,5 | 9,7 | 0 | 41,9
ZA | 15,5 | 4,8 | 3,3 | 7,2 | 0 | 30,8
BB | 20,5 | 5,6 | 4,1 | 8,9 | 0 | 39,1
PO | 27,5 | 5,6 | 4,9 | 10,8 | 0 | 48,8
KE | 29,5 | 4,8 | 5,4 | 11,9 | 0 | 51,6
MPSVR SR | 1 | 2,5 | 0,5 | 1,5 | 4^* | 9,5
Poznámky:  * - prostriedky potrebné na dofinancovanie vývoja APV ISOP

Vo vyššie uvedenej tabuľke nie sú uvedené finančné prostriedky na komunikačnú podporu (cca 10 mil. Sk) a na zabezpečenie údržby softvéru a prevádzky APV ISOP (cca 20 mil. Sk). Najvhodnejším spôsobom rozpočtovania potrebných finančných prostriedkov na APV ISOP pre rok 2003 sa javí ich centrálne rozpočtovanie prostredníctvom kapitoly všeobecnej pokladničnej správy.

Obstarávanie nevyhnutných komponentov pre plošné nasadenie nového celoštátneho informačného systému však naráža na viaceré organizačné a kompetenčné nejasnosti. Pri nedostatočnom organizačnom a personálnom zabezpečení procesu obstarávania jednotlivých komponentov a  pri objektívnej možnosti výskytu ďalších ťažkostí, môže sa stať, že sa sprevádzkovanie APV ISOP do 1.7. 2003 nezrealizuje. Tým by bol ohrozený uvažovaný výkon agend sociálnych dávok prostredníctvom jedného platcu (OSV OÚ) od vyššie uvedeného termínu.

V súvislosti so zabezpečení reálnej prevádzky nového IS bude potrebné pri rozpočtovaní finančných prostriedkov uvažovať aj s rezervou na operatívne vzniknuté situácie, ako napr.  prípadne prispôsobenie APV ISOP legislatívnym zmenám vo výške cca 10 mil. Sk, s nákladmi na realizáciu bezpečnostného projektu na MPSVR SR (cca 5 mil. sk), s rezervou na prípadný autsoursing kapacít na prevádzkovanie APV ISOP-MIS na MPSVR SR vo výške cca 3 mil. Sk a na zabezpečenie koordinácie nasadzovania a prevádzky  ISOP na OÚ vo výške cca 15 mil. Sk.

Súhrnné zhodnotenie súčasného stavu informačno-technologického, komunikačného a personálneho zabezpečenia  na úseku odborov sociálnych vecí okresných úradov (aj v kontexte potrebného plošného nasadenia vyvíjaného aplikačného programového vybavenia pre agendy dávok štátnej sociálnej podpory a sociálnej pomoci)

Už niekoľko rokov pretrvávajú nejasnosti v kompetenciách inštitúcií podieľajúcich sa na výkone agend na OSV OÚ. Metodické gestorstvo za obsahovú stránku výkonu agend odborov sociálnych vecí, ako aj tvorba a koordinácia prevádzkovanie príslušnej časti štátneho informačného systému patrí MPSVR SR, koordinácia budovania informačno-technologických a komunikačných komponentov v rámci miestnej štátnej správy, t. j.  aj v rámci OSV je v kompetencii MV SR – SVS, avšak finančné prostriedky pre tieto odbory sú rozpočtované v kapitolách krajských úradov, z titulu ich zriaďovateľskej pozície. Vytvorenie, plošné nasadenie a  prevádzkovanie nového jednotného celoštátneho informačného systému je pri rešpektovaní platnej legislatívy spojené s množstvom organizačných problémov pri rozpočtovaní potrebných finančných prostriedkov, obstarávaní nevyhnutných komponentov, aj pri finálnom sfunkčnení takého celoplošného informačného systému.

Vzhľadom na rozširujúce sa požiadavky na aplikačné programové vybavenie, aj v dôsledku rastúceho počtu vybavovaných poberateľov prostredníctvom OSV OÚ, je nevyhnutné dosiahnuť stav, aby jeden zodpovedný gestor bol vybavený kompetenciami pre tvorbu jednotného programového vybavenia, jednotnej informačno-technologickej platformy, ale predovšetkým aby disponoval, resp. mal dosah na potrebné finančné prostriedky pre zabezpečenie všetkých, s tým súvisiacich činností. Budovanie a prevádzkovanie jednotného celoštátneho informačného systému nevyhnutne predpokladá jeho dôslednú kompatibilitu po všetkých stránkach a centrálnu správu.

V rámci MPSVR SR je potrebné aj zo strany zainteresovaných vecných sekcií venovať zvýšenú pozornosť finančnému, organizačnému a personálnemu zabezpečeniu procesu riešenia tých etáp Projektu APV ISOP, ktoré determinujú jeho plošné nasadenie najneskôr k termínu 1.7.2003. Napr. nedostatok finančných prostriedkov alebo vyskytnutie sa problémov v procese obstarávania potrebných technických komponentov, či nedostatočne kvalifikovaná personálna podpora správy systému môže v konečnom dôsledku reálne ohroziť výkon agend dávok štátnej sociálnej podpory po 1. 7. 2003.

Pri technickom a personálnom vybavovaní jednotlivých OSV OÚ je nevyhnutné začať okamžite vychádzať zo získaných poznatkov a postupovať tak, aby sa zmiernili obrovské regionálne disproporcie vo vybavenosti jednotlivých úradov čo do počtu zamestnancov, počtu aj kvality počítačov. 

Zabezpečovanie inovácie technického vybavenia odborov sociálnych vecí okresných úradov je v súčasnom období, aj vzhľadom na ich  financovanie cez kapitoly krajských úradov a koordinovanie prostredníctvom MV SR, pomerne komplikované a v konečnom dôsledku nedostatočné. Zákon č. 222/1996 Z. z. o organizácii miestnej štátnej správy v tomto smere kontraproduktívne vymedzuje kompetencie MV SR, MPSVR SR a KÚ.

Odporúčania :

1)	V rámci rozpočtového programu Štátne dávky pre rodinu vytvoriť potrebné finančné predpoklady pre zabezpečenie technických, organizačných a personálnych podmienok pre plošné nasadenie nového informačného systému APV ISOP najneskôr k termínu 31. 12. 2002
    Termín : do 31. 12. 2002
    Z: MPSVR SR, MV SR,  prednostovia KÚ, 

2)	Pre rok 2003 uplatňovať pre Projekt APV ISOP finančné nároky na štátny rozpočet v úhrnnej čiastke 310 mil. Sk, a to:
a)	kapitálové - pre  informačno-technologické a komunikačné komponenty pre plošné nasadenie nového informačného systému  pre štátnu sociálnu podporu a sociálnu pomoc ( APV ISOP) na odboroch sociálnych vecí okresných a krajských úradov a pre pracovisko na MPSVR SR v súhrnnej výške cca 290 mil. Sk jej prípadným rozpísaním do kapitol jednotlivých KÚ a MPSVR SR podľa pripraveného návrhu     
b)  bežné – na prevádzku a správu nového informačného systému APV ISOP v objeme cca 20 mil. Sk
Termín : v súlade s harmonogramom prípravy návrhu štátneho rozpočtu  na rok 2003
	 Z: MPSVR SR, MV SR, prednostovia KÚ 

3)	 Pripraviť kvalifikovaný rozpis zamestnancov na výkon agendy dávok ŠSP na základe zohľadnenia terajšieho personálneho vybavenia OSV OÚ „dávkovými“ zamestnancami a v súlade s vývojom demografickej situácie v jednotlivých regiónoch:
a)	V zmysle bodu C.2. uznesenia vlády SR č. 821/2001 a bodu B.1. uznesenia vlády SR č. 83/2002, v súvislosti s transformáciou štátnej sociálnej podpory zabezpečiť zvýšenie limitu zamestnancov OSV OÚ k 1. 10. 2002 o 300 osôb.
            Termín : do 31. 10. 2002
	Z: MPSVR SR, MV SR, prednostovia KÚ 
b)	V súvislosti s presunom agendy prídavku na dieťa a príspevku k prídavku na dieťa zabezpečiť od 1. 4. 2003 zvýšenie limitu zamestnancov a ich rozpis na jednotlivé OSV v zmysle uznesení vlády SR č. 84/2002 a č. 821/2001
            Termín : rok 2003
	Z: MPSVR SR, MV SR, prednostovia KÚ, 

4)	Do stavu zamestnancov odborov sociálnych vecí, ako aj ich detašovaných pracovísk  začleniť funkcie vecného správcu (hlavného metodika) a technického správcu (správca IS)  pre APV DSP a perspektívne pre APV ISOP. 
     Termín : rok 2003
	Z: MV SR, prednostovia KÚ, MPSVR SR 

5)	Zabezpečiť obstaranie potrebného technického a základného programového vybavenia na zabezpečenie celoplošného nasadenia a prevádzky APV ISOP:
a)	aplikačné servery pre všetky OÚ, KÚ v Bratislave a MPSVR SR podľa špecifikácie v Návrhu projektu APV ISOP
b)  operačný systém MS Windows 2000 server pre servery v bode a)
c)  nástroje pre vybudovanie a prevádzku manažérskeho informačného systému ISOP MIS
d)  pracovné stanice typu Pentium spolu so základným programovým vybavením v počte minimálne 2110 ks (1240 súčasných zamestnancov, vybavených PC nižšej triedy ako Pentium, 868 nových, už schválených zamestnancov). 
     Termín : priebežne v 1. štvrťroku 2003 v súlade s harmonogramom nasadzovania APV ISOP
	Z: MPSVR SR, MV SR, prednostovia KÚ, 

6)	Na úrovni MPSVR SR zabezpečiť, aby:
a)	technický správca (správca IS) zabezpečoval správu DB servera, správu aplikácie MIS, operatívne konzultácie pre používateľov systému APV ISOP – MIS, technické poradenstvo pre vecného správcu vo vzťahu k okresom a krajom.
b)	vecný správca (hlavný metodik) metodicky riadil vecnú správu prevádzkovaného APV ISOP na úrovni MPSVR SR aj smerom ku OSV KÚ, OÚ a ich detašovaným pracoviskám. 
           Termín : 31. 12. 2002
	Z: MPSVR SR 

7)	 Zabezpečiť prevádzku a ďalší vývoj APV ISOP vymenovaním vecných (hlavných metodikov) a technických správcov (správcov IS) APV ISOP na OÚ a KÚ 
     Termín : do 30. 6. 2003
     Z: MPSVR SR, MV SR,  prednostovia KÚ, 
 
8)	Nové legislatívne normy predkladať len v prípade zabezpečenia ich realizovateľnosti po stránke personálneho zabezpečenia, ako aj zabezpečenia podpory výkonu príslušných agend primeranými programovými, technickými, komunikačnými a systémovými komponentmi.
     Termín : priebežne
	Z: MPSVR SR, MV SR